Asetuksen (EU) N:o 1306/2013 43 artiklan säännösten mukaan tulot, jotka saadaan tilien tarkastamista ja hyväksymistä sekä sääntöjenmukaisuuden tarkastamista koskevien päätösten mukaisesti tehdyistä rahoitusoikaisuista ja todetuista sääntöjenvastaisuuksista, ovat maataloustukirahaston menojen rahoittamiseksi tarkoitettuja käyttötarkoitukseensa sidottuja tuloja.

Euroopan parlamentti hyväksyi 18. joulukuuta 2020 Euroopan unionin yleisen talousarvion vuodeksi 2021. Euroopan maatalouden tukirahaston (maataloustukirahasto) talousarvio on 40 368 miljoonaa euroa maksusitoumusmäärärahoina ja 40 354 miljoonaa euroa maksumäärärahoina. Näiden määrärahatyyppien erisuuruiset määrät johtuvat jaksotettujen määrärahojen käytöstä tiettyihin komission suoraan toteuttamiin toimenpiteisiin. Ne liittyvät lähinnä maataloustuotteiden menekinedistämistoimenpiteisiin sekä toimintastrategiaan, koordinointiin ja auditointiin.

Näiden säännösten mukaan käyttötarkoitukseensa sidotuilla tuloilla voidaan kattaa mitä tahansa maataloustukirahaston menoja. Jos osa tuloista jää varainhoitovuonna käyttämättä, kyseiset tulot siirretään automaattisesti seuraavalle varainhoitovuodelle.

Maataloustukirahaston vuoden 2021 talousarvio sisältää

·komission viimeisimmän arvion määrärahoista, jotka tarvitaan markkinatoimenpiteiden ja suorien tukien rahoittamiseksi,

·sekä arviot varainhoitovuoden aikana kerättävistä käyttötarkoitukseensa sidotuista tuloista.

Komissio otti maataloustukirahaston vuoden 2021 talousarviomäärärahoja koskevassa ehdotuksessaan huomioon käyttötarkoitukseensa sidottujen tulojen odotetun kokonaismäärän. Tarvittavien maksusitoumusmäärärahojen määrä ylitti kuitenkin monivuotisessa rahoituskehyksessä 2021–2027 vahvistetun maataloustukirahaston vuoden 2021 alaenimmäismäärän. Sen vuoksi komission oli vahvistettava suoriin tukiin sovellettava rahoituskurista johtuva mukautusaste sen varmistamiseksi, että maataloustukirahaston määrärahat noudattavat maataloustukirahaston nettomäärää. Budjettivallan käyttäjä hyväksyi maataloustukirahaston vuoden 2021 talousarvion ja otti huomioon käyttötarkoitukseensa sidottujen tulojen ennakoidun määrän.

Vuoden 2021 talousarviota laadittaessa komissio arvioi käyttötarkoitukseensa sidottujen tulojen määräksi 619 miljoonaa euroa. Koska vuodelta 2020 vuodelle 2021 ei ole odotettavissa siirtoja, arvioitiin, että koko määrä kerättäisiin varainhoitovuoden aikana. Komissio osoitti nämä arvioidut tulot perustukijärjestelmään (alamomentti 08 02 05 04). Perustukijärjestelmän hyväksyttyjen määrärahojen ja käyttötarkoitukseensa sidottujen tulojen summa on 14 791 miljoonaa euroa.

Tämän kertomuksen liitteessä esitetään vuoden 2021 talousarvion alustava toteutuminen ja sen vertailu odotettuun menoprofiiliin.

3.Kuvaus maataloustukirahaston vuoden 2021 talousarvion alustavasta toteutumisesta

Tämän kertomuksen liitteessä esitetään talousarvion alustava toteutuminen 16. lokakuuta 2020 ja 31. elokuuta 2021 välisenä aikana.

Toteutumisen tasoa verrataan asetuksen (EU) N:o 1306/2013 28 artiklan mukaisesti käyttöönotettuun varojärjestelmään perustuvaan menoprofiiliin.

3.1.Markkinatoimenpiteet

Maatalousmarkkinoiden interventioihin osoitettujen määrärahojen käyttö oli hieman (–30,2 miljoonaa euroa) profiilin mukaista käyttöä vähäisempää.

POSEI-ohjelman ja Egeanmeren pienten saarten (lukuun ottamatta suoria tukia) menot (08 02 03 01) ovat elokuun lopussa 9,8 miljoonaa euroa

(–4,4 prosenttiyksikköä) pienemmät kuin menoprofiilin perusteella odotettiin. Kun otetaan huomioon määrärahojen täytäntöönpano aiempina vuosina, on kuitenkin odotettavissa, että määrärahat käytetään kokonaisuudessaan varainhoitovuoden loppuun mennessä.

Alamomentin 08 02 03 02 ”Maataloustuotteiden menekinedistäminen – Yhteistyössä hallinnoitavat yhden jäsenvaltion ohjelmat” täytäntöönpanon perusteella määrärahojen alikäyttö on 19,9 prosenttiyksikköä (–17,1 miljoonaa euroa). On odotettavissa, että tämän budjettikohdan määrärahoja ei käytetä kokonaisuudessaan vuoden loppuun mennessä. Momentin 08 02 03 04 ”Koulujakelujärjestelmät” toteutuma oli elokuun 2021 lopussa noin 55,9 miljoonaa euroa

(–27,3 prosenttiyksikköä) profiilin mukaista toteutumaa pienempi. On odotettavissa, ettei kaikkia määrärahoja käytetä varainhoitovuoden loppuun mennessä. Tämä johtuu pääasiassa siitä, että covid-19-pandemia vaikuttaa edelleen järjestelmän täytäntöönpanoon.

Alamomentin 08 02 03 05 ”Oliiviöljy” toteutuma on 40,4 prosenttiyksikköä (17,4 miljoonaa euroa) menoprofiilin mukaista toteutumaa suurempi. Määrärahojen ennakoitua suurempi käyttö johtuu pääasiassa ennakkomaksupyyntöjen suuremmasta määrästä sekä maksattamatta olevista maksuista, jotka yksi jäsenvaltio on ilmoittanut sen jälkeen, kun sen kansallinen tuomioistuin antoi tuomion edellisen vuotuisen työohjelman täytäntöönpanosta.

Hedelmien ja vihannesten (08 02 03 06) osalta tähän mennessä ilmoitetut menot ovat 18,3 miljoonaa euroa (–2,1 prosenttiyksikköä) pienemmät kuin menoprofiilin perusteella odotettiin. Vuoden 2021 määrärahojen odotetaan kuitenkin toteutuvan kokonaisuudessaan varainhoitovuoden loppuun mennessä.

Viinialan tukiohjelmien (08 02 03 07) osalta toteutuma on 50,4 miljoonaa euroa (4,9 prosenttiyksikköä) menoprofiilin mukaista toteutumaa suurempi. Lopullisten menojen odotetaan olevan lähellä budjetoitua määrää.

Julkisen ja yksityisen varastoinnin toimenpiteiden (08 02 03 10) ilmoitetut menot ylittävät profiilin mukaiset vastaavat menot 59,3 prosenttiyksiköllä (5,3 miljoonalla eurolla). Ylitys johtuu pääasiassa vuosina 2019 ja 2020 hyväksytystä oliiviöljyn yksityisen varastoinnin tuesta, jonka osalta jäsenvaltiot ilmoittivat varainhoitovuonna 2021 yhteensä 28,1 miljoonan euron maksattamatta olevat maksut.



3.2.Suorat tuet

Suoria tukia varten varattujen määrärahojen käyttö vastaa yleisesti ottaen käyttöprofiilia. Elokuun 2021 loppuun mennessä jäsenvaltiot olivat ilmoittaneet momentin 08 02 05 osalta yhteensä 37,4 miljardin euron menot.